אליפות ישראל בבוצ'יה שהתקיימה בסוף השבוע באילן רמת גן, הסתיימה בניצחונם של נדב לוי בקטגורית היחידים בדרגת נכות BC2 ושל משה חיים בקטגורית היחידים בדרגת הנכות BC1. שניהם חברי אילן רמת גן, ושניהם זכו גם יחד בקטגורית הזוגות.
"אחרי ריו, היה קצת רגוע," אמר נדב לוי שייצג את המדינה במשחקים הפראלימפיים ב-2016, "עכשיו הגלגלים מתחילים לנוע. עוד מעט יתחילו התחרויות בזירה הבינלאומית ובסוף חודש אוקטובר תתקיים אליפות העולם בבוצ'יה."
יואב דהן, בת אל ברייטון הכהן, איימן מסאלחה ואמג'ד זידאני מאילן חיפה, הם אלופי הבוצ'יה הקבוצתי.
לפני שנה, היה זה דהן שזכה יחד עם עקיבא פרבר ז"ל במקום הראשון בקטגורית הזוגות. פרבר נפטר השנה באופן פתאומי ודהן, שהתקשה להתמודד השנה, והשתכנע לבסוף להשתתף בקטגוריה הקבוצתית, אמר בתום המשחק "אני בטוח שעקיבא אומר לנו כל הכבוד מלמעלה".
איציק אזולאי, רכז הענף, אמר בתחילת התחרויות "זו השנה השביעית בה אנו מקיימים את האליפות. המשחק מתקיים היום בשלושה מרכזים, באילן חיפה, אילן רמת גן ובמועדון הספורט נכים בראשון לציון וכמות המשתתפים הולכת וגדלה כל שנה."
הבוצ'יה הוא ענף ספורט המיועד לאנשים בכיסא גלגלים בעלי מוגבלות קשה. חוקי המשחק דומים בחלקם לחוקי הפטנק.
המשחק משוחק ביחידים, זוגות וקבוצתי, כשהמטרה היא לקרב כמה שיותר כדורים אל כדור המטרה הלבן. את הכדור הלבן יכול השחקן למקם, על פי שיקול דעתו, בכל נקודה במגרש. הדרכים להשגת המטרה הן באמצעות חסימת הגישה, דחיקת כדורי היריב או משחק מדויק יותר מן היריב.
כדורי הבוצ'יה הם כדורי עור קטנים ורכים יחסית, המאפשרים אחיזה נוחה ושליטה טובה בזריקה לשחקנים בעלי מיגבלות קשות. הענף אינו דורש מאמץ פיזי או כוח, כך שהמדד המרכזי בהצלחת האתלט הוא ריכוז, דיוק ומיומנות.